Rumenerne som ble kastet ut av to «rønner» i Bergen sentrum, står i kø for å reise hjem.

I to falleferdige hus i Bergen fant politiet i påskehelgen 21 personer boende blant avføring og rotter.

De to rønnene befinner seg i det ellers så fasjonable villastrøket Kalfaret.

Da politiet jaktet på tyver etter et innbrudd kom de over 21 rumenere boende blant rotter, urin, ekskrementer og store mengder søppel i Kalfarveien 20 og Forskjønnelsen 4 i Bergen.

Nå står rumenerne i kø for å reise hjem, men så spørs det om de kommer lenger enn til Oslo.

200 kroner til mat og en togbillett til Oslo er hva rumenerne fikk fra Nav i Bergen, skriver Bergensavisen.

Hva som skjer når de kommer til Oslo er usikkert.

– Har aldri opplevd maken

Ifølge daglig leder for Robin Hood-huset i Bergen er det stor pågang om hjelp.

– Jeg har aldri opplevd at så mange samlet vil dra hjem. Det er oppsiktsvekkende, sier Marcos Amano til Bergensavisen.

Han tror de drar fordi situasjonen er blitt uutholdelig og av frykt for hva som kan skje.

Bergen kommune registrerte like før påske 70 romfolk i sentrum av byen.

Vel 35 av disse bodde i de to rønnene i Kalfaret i Bergen.

Beboerne til TV 2: – Det er vanskelig

TV 2 møtte tidligere denne uken tre av beboerne.

De viste frem rom som er forsøkt innredet med tepper og bilder på veggene. Sengene er laget av dører de har funnet i huset.

En av de tre er 25 år gamle Dorin, som er elektriker av yrke.

Håpet om en godt betalt jobb fikk ham til Norge, men nå lever han av å samle flasker.

– Jeg må tjene penger fordi jeg skal bli far til sommeren. Jeg har forsøkt å få meg jobb, men det er veldig vanskelig. Jeg har fått noen småoppdrag, men det er vanskelig, sier han til TV 2.

Alle de tre TV 2 møter forteller at de lever av å pante flasker. På en god dag kan de tjene 100 kroner.

Måtte stenge

Situasjonen for fattige tilreisende til Bergen er mer håpløs enn noensinne.

Nylig måtte Bymisjonen stenge Bergens eneste akutte overnattingstilbud for denne gruppen, på grunn av manglende økonomisk støtte.

Derfor tvinges tiggere og andre husløse til å sove i biler, andre hus, jernbanestasjonen eller parkeringshus rundt om i sentrum.

Huseier: – Fortvilende

Huseier er firmaet Bergen Fjellsiden AS.

De hevder overfor TV 2 at de har gjort alt de kan for å sikre huset.

Huseier ønsker å rive deler av huset, men skylder på at en lang og tung kommunal planprosess har stoppet planene.

Verre på gata

For Dorin og de andre beboerne har det lite å si hvem som har ansvaret.

De mener tilværelsen på gaten er verre enn den i det falleferdige huset.

– Min kone er gravid, og jeg må bo her fordi jeg vil tjene penger til fødselen. Jeg liker ikke å leve som dette, men jeg må. Jeg kan ikke komme hjem tomhendt, sier Dorin.